અમદાવાદ– શેરબજારમાં સતત ત્રીજા દિવસે રેકોર્ડબ્રેક તેજીની આગેકૂચ રહી હતી. ઈન્ટ્રા-ડેમાં સેન્સેક્સે 35,542.17 અને નિફટીએ 10,906.85 ઑલ ટાઈમ હાઈના નવા મથાળા બનાવ્યા હતા. જીએસટી કાઉન્સિલે 29 ચીજ વસ્તુઓ પર જીએસટી ઘટાડ્યો છે, અને 53 સેવાઓ પરનો ટેક્સનો દર પણ ઘટાડ્યો છે. જેને પગલે શેરબજારનું સેન્ટિમેન્ટ વધુ બુલિશ થયું હતું. તેજીવાળા ઓપરેટરો અને એફઆઈઆઈની નવી લેવાલીનો દોર ચાલુ રહ્યો હતો. પરિણામે આજે સતત ત્રીજા દિવસે ટ્રેડિંગ સેશનને અંતે સેન્સેક્સ 251.29(0.71 ટકા) ઉછળી 35,511.58 બંધ રહ્યો હતો. તેમજ નિફટી ઈન્ડેક્સ 77.70(0.72 ટકા) ઉછળી 10,894.70 બંધ થયો હતો. એચડીએફસી બેંક અને કોટક મહિન્દ્રા બેંકના ત્રીજા કવાર્ટરના પરિણામ પ્રોત્સાહક આવ્યા હતા, જેને પગલે બેંકિંગ સેકટરના શેરોમાં ધૂમ લેવાલી આવી હતી, અને તેજી વધુ ઝડપી થઈ હતી. આજે ઈન્ડેક્સ બેઈઝ્ડ શેરોની સાથે મીડકેપ અને સ્મોલકેપ શેરોમાં ઈન્વેસ્ટમેન્ટરૂપી સારી ખરીદી આવી હતી, પરિણામે ઓવરઑલ માર્કેટમાં તેજી જોવાઈ હતી.